b'\n_START_ARTICLE_\nPipin Herstalski\n_START_SECTION_\nOzadje\n_START_PARAGRAPH_\nPipin II. je bil vnuk Pipina I. Starej\xc5\xa1ega, katerega h\xc4\x8derka Bega je bila poro\xc4\x8dena z Anzegizelom, sinom Arnulfa Metzskega. Bil je ded Pipina Malega in praded Karla Velikega. Z Begino poroko sta se zdru\xc5\xbeili rodbini Pipinidov in Arnulfingov in postali prednici Karolingov. Pipin II. je bil rojen verjetno v Herstalu (H\xc3\xa9ristal) v sedanji Belgiji.\n_START_SECTION_\nVzpon na oblast\n_START_PARAGRAPH_\nAvstrazijski majordom Pipin in laonski vojvoda Martin sta se vojskovala z nevstrijskim majordomom Ebroinom za oblast v celi Franciji. Elboin je v Lucofaou   (Bois-du-Fay  pri  Laonu)  porazil Avstrazijce in skoraj zdru\xc5\xbeil vse Franke pod svojo oblastjo. Leta 681 je bil umorjen kot \xc5\xbertev skupnega napada \xc5\xa1tevilnih nasprotnikov. Pipin je z njegovim naslednikom Varatonom takoj sklenil mir._NEWLINE_Varatonov naslednik  Berhar in nevstrijski kralj Teoderik III., ki je bil od leta 679 uradno kralj vseh Frankov, sta napadla Avstrazijo in bila v bitki pri Tertryju  (Textrice) v Vermandoisu leta 687 odlo\xc4\x8dilno pora\xc5\xbeena. Berhar in Tevderik sta se umaknila v Pariz. Pipin ju je zasledoval in prisilil k sklenitvi miru pod pogojem, da Berhar odstopi s svojega polo\xc5\xbeaja.  Pipin je postal majordom vseh treh frankovskih kraljestev (Avstrazija, Nevstrija in Burgundija) in se za\xc4\x8del naslavljati z dux et princeps Francorum -  vojvoda in knez Frankov.  Prevzemu oblasti so sledili spori, v katerih je Berhar ubil svojo ta\xc5\xa1\xc4\x8do Ansfeldo in pobegnil. Pipinov polo\xc5\xbeaj v Nevstriji je zagotovila poroka Berharjeve \xc5\xbeene Anstrude s Pipinovim najstarej\xc5\xa1im sinom in \xc5\xa1ampanjskim vojvodom Drogom.\n_START_SECTION_\nVojvoda in knez Frankov\n_START_PARAGRAPH_\nV naslednjih nekaj letih je Pipin podjarmil Alemane, Frizijce in Frankone in jih vklju\xc4\x8dil v frankovsko vplivno sfero in za\xc4\x8del evangelizacijo  Germanije. Leta 695 je sinova Droga in Grimoalda imenoval za majordoma Burgundije oziroma Nevstrije. _NEWLINE_Okoli leta 670 se je poro\xc4\x8dil s Plektrudo, ki je podedovala velika posestva v Mozeli. Z njo je imel sinova Drogo \xc5\xa0ampanjskega in Grimoalda II., ki sta umrla pred svojim o\xc4\x8detom. Pipin je imel tudi prile\xc5\xbenico (ali morda drugo \xc5\xbeeno) Alpaido (ali Halpaido), s katero je imel sinova  Karla Martela in Hildebranda.\n_START_SECTION_\nSmrt in nasledstvo\n_START_PARAGRAPH_\nPlektruda ga je tik pred smrtjo prepri\xc4\x8dala, naj sinova z Alpaido razdedini v korist vnuka Teodoalda, sina njunega sina Grimoalda,  ki je bil \xc5\xa1e mladoleten in pod velikim Plektrudinim vplivom.  Pipin je 16. decembra 714 v Jupilleu  (sedanja Belgija)  nenadoma umrl.  Vnuk Tevdoald se je preko Plektrude razglasil za Pipinovega pravega naslednika in z njeno  pomo\xc4\x8djo posku\xc5\xa1al obdr\xc5\xbeati naslov majordoma.  Avstrazijci, zlasti vojaki, so bili bolj naklonjeni Karlu, ker jim je po bitkah prepustril velik del plena. Plektrudini poskusi, da bi ga uti\xc5\xa1ala z aretacijo, so spodleteli. Po dr\xc5\xbeavljanski vojni, ki je trajala ve\xc4\x8d kot tri leta po Pipinovi smrti, je Karel postal izklju\xc4\x8dni majordom in de facto vladar Frankovskega kraljestva.'